Ég er óforbetranlegur sundurgerðarmaður í rannsóknum – hef afar vítt áhugasvið og hef ekki alltaf staldrað lengi við á hverjum stað . Einnig hef ég oftar en ekki reynt að vinna þverfræðilega , með hugmyndir og kenningar ættaðar jafnt úr minni eigin fræðigrein og úr ýmsum öðrum fræðigreinum og í samstarfi við fólk af ýmsu akademísku sauðahúsi . En í stórum dráttum má skipta þeim rannsóknaverkefnum sem ég hef fengist við í þrennt ( sjá ritskrá ) : Þróun svæða og byggða . Frá því á námsárum mínum hef ég fengist við rannsóknir um þessi efni . Á Nýja-Sjálandi tók ég á sínum tíma þátt í rannsóknum um aðlögun bænda að róttækum breytingum á efnahagslegu umhverfi . Á Papúu Nýju-Gíneu rannsakaði ég samfélags - og umhverfisbreytingar sem fylgdu aukinni þátttöku sjálfsþurftarbænda í markaðshagkerfinu . Og á Íslandi hef ég skoðað efnahags - og félagslega þróun bæði sjávarbyggða og landbúnaðarhéraða . Hugmyndir um náttúru og landslag . Þessi áhugi kviknaði að hluta vegna hinna miklu deilna sem spruttu upp á Íslandi um nýtingu orkulinda fyrir síðustu aldamót , samfara vaxandi ferðamennsku . Auk þess að taka þessar deilur sjálfar fyrir hef ég til að mynda skoðað þróun þjóðgarða og annarra friðlýstra svæða ( á Papúu Nýju-Gíneu og í Ghana auk Íslands ) ; margræðni landslagshugtaksins ; orðræðu um innfluttar tegundir ; og tengsl fólks og ( annarra ) dýra . Skipulagsmál og samgöngur . Áhugi minn á skipulagi er tiltölulega nýlegur . Hann tengist einkum borgarumhverfinu – enda bý ég í einu borg á Íslandi – og líka allt að því nördalegum áhuga á einni merkilegustu vél sem upp hefur verið fundin : Reiðhjólinu . Ég hef sett upp nokkur verkefni sem tengjast aðstæðum til hjólreiða og virkra samgangna í víðari skilningi .